# Die Schedelsche Weltchronik (deutsch):201

| 200 <<<Vorheriges Blatt | Die Schedelsche Weltchronik Blatt CCI | Nächstes Blatt>>> 202 |
| unkorrigiert | Dieser Text wurde noch nicht Korrektur gelesen. Allgemeine Hinweise dazu findest du bei den Erklärungen über Bearbeitungsstände. | Dieser Text wurde noch nicht Korrektur gelesen. Allgemeine Hinweise dazu findest du bei den Erklärungen über Bearbeitungsstände. |

## CC verso:

LVcius wardt nach absterben Celestini zu babst erkorn. Er was von Bononia pu$^e$rtig vnd dauor ein cardinal. der dann nach angenomnem babstthumb nichtz versawmet das zu notturft dess heerzugs gein iherusalen wider die hayden geho$^e$ret. dann alßpald die iemerlich nyderlag vnd vnmenschlich grawsamkeit die die haiden (als hieuor gemelt ist) gegen den cristen in der statt edissa geu$^e$bt hetten heraußen lautprecht wardt do vnderstund sich Bernhardus der heillig vnnd hohgelert man des schutzs vnd schirms cristenlichs glawbens vnd vermanet alle cristlich fu$^e$rsten schriftlich vnd mu$^e$ntlich das sie das panyer des heyligen creu$^e$tzs wider die vnglawbigen annamen. aber dieweil der babst in diser handlung arbaytet do ward er durch die pestilentz hingenomen. imb .xij. monat seins babstthumbs.
EVgenius der drit von Pisis pu$^e$rtig sant Anastasij abbt dauor zu eim mu$^e$nch von Bernhardo dem heilligsten mann erwelt wardt nach absterben Lucij in sant Cesarij kirchen von den vetern in großer hoffnung zu seiner heilligkeit dann zu seiner werltlewftigkeit zu babst erkorn. wiewol er darnach nit mynder an werltlicher klu$^o$gheit dann an gu$^o$theit tu$^e$glich erschyne. Als er aber verstund dz ime die ro$^e$mer widerwertig sein wolten do zohe er bey nach auß vnd kome in das closter Farsum daselbsthin beru$^e$effet er auß rome zu ime die cardinel vnd hoflewt vnnd wardt geweyhet vnd bestettigt. Als er nw darnach nit allain der ro$^e$mer bedroung. sunder auch ire vbung vnd thaten verschmehet do machten die ro$^e$mer frid mit dem babst. Nw verstund er nachfolgend das die ro$^e$mer in arglistiger maynung mit ime frid auffgenomen hetten. dem nach fiel er vber die tyber auß vnd wardt von den ro$^e$mern mit waffen vnd geschoss verfolget vnnd kom hin in franckreich. daselbst funde er sant Bernhart von dem lernet er wie vbel der cristen sachen in asia stu$^o$nde. do batten sie bede ko$^e$nig Ludwigen zu franckreich das er das creu$^e$tz an sich name vnd mit eim heerzug gein Jherusalem raysete. Darnach im iar des herren tausent hundert .lij. kom eugenius wider gein rom vnd bracht wider in seinen gewalt ettwieuil stett die die tyrannen darzwischen beku$^e$mert hetten. Zu letst starb er imb .ix. iar seins babstthumbs.
ANastasius der vierdt ein ro$^e$mer dauor ein abbt vnd cardinal hat nach empfangnem babstthumb einen scho$^e$nen ko$^e$stlichen kelch sant Johanßen kirchen gegeben vnd kurtzer weil scho$^e$ne hewßer bey marie rotunde gepawt. Er hett ime fu$^e$rgenomen vil dings zu wirdigkeit vnd ere der kirchen vnd zu zierde der ro$^e$mischen statt auffzerichten wo er gelebt solt haben. Es was diser zeit schier in gantzem Europa ein hunger vnd tewrung do raichet diser babst Anastasius heymlich vnd offenlich den armen du$^e$rftigen menschen vil almu$^o$sen. Er starb zu letst in dem ersten iar vierdten monat amb .xxiiij. tag seins babstthumbs vnnd wardt in sant Johanßen kirchen begraben.
Richardus de sancto victore ein fu$^e$rtreffenlicher hoh achtparer lerer vnd geregelter chorherr sancti victoris zu paris. ein scharpffer vnd vnzweyfellicher disputirer ist diser zeit zu Parys hohberu$^e$mbt gewesen. der dann zu dem das er ein heilliger man wz sunst auß seiner synnreichen ku$^e$nstlichen weyßheit vil tappfferer lobwirdiger schriften vnd bu$^e$cher den gelerten wolbekant gemacht hat.
MAlachias in Hybernia erzogen. geleret vnnd von edeln mechtigen eltern geporn. wardt in der statt Ardinacha von eim Malachias genant der in einer zell der kirchen gott dienet. der weis eins rechten lebens vnderrichtet. vnnd darnach im .xxv. iar seins alters zu briester geweyhet vnd zu verwesung eins bischofs gesetzt. vnd darnach im .xxx. iar zu bischoff zu Conereht geweihet vnnd vnder dasselb vihisch volck gefu$^e$eret. die bracht er zu gar gu$^o$tten sytten. Darnach wardt er zu eim ertzbischoff auffgenomen vnd in gantzem hybernia ein hawbtbischoff geordnet. vnd hat mit seiner lere vnnd wunderzaichen nit allain Hyberniam sunder auch scociam erleu$^e$chtet. darnach starb er im iar des herren. tawsent hundert. xlviii.

## CCI recto:

CVnrat der dritt kaisers Heinrichs des fu$^e$nften enicklein von gepurt ein schwab. wardt nach absterben Lotharii des kaisers zu Coblentz gemainlich von den churfu$^e$rsten zu ro$^e$mischem ko$^e$nig in beywesen Theodorici eins babstlichen legaten erkorn. vnnd darnach von demselben legaten zu Ach mit ko$^e$nigclicher kron bekro$^e$net. vnd regieret. xv. iar. Aber die sachsen vnd hertzog Heinrich zu bayern der hohfertig genant waren ime widerspennig. Darnach ward zu Babenberg ein fu$^e$rstlicher tag gehalten. vnd daselbst der ko$^e$nig gegen den sachßen. vnd des kaisers Lotharii wittiben zu frid vnd gnaden bewegt. Aber hertzog Heinrich zu bayern wer gern Ro$^e$ischer ko$^e$nig gewest vnd enthielte das kaiser heilligthumb vnnd zierde zu Nu$^e$rmberg in der burg. doch wardt er zu letst das heillig creu$^e$tz vnd das sper widerzegeben bedranngt. vnd auß erkantnus der fu$^e$rsten vom ko$^e$nig mit vier rittern in sachßen verschickt. daselbst starb er. Als nw diser ko$^e$nig Cunrat allenthalben in teu$^e$tschen landen frid gestellt het do name er auß vermanung sant Bernharts mitsambt Ludwigen zu franckreich. Alphonso zu Hyspania vnd Heinrichen zu engelland ko$^e$nigen vnd vil andern fu$^e$rsten wider die sarracen das creu$^e$tz an sich. vnd zohe mit großer mechtiger heerßkraft gein Constantinopel zu. daselbst ward er von Emanuel dem kriechischen kaiser in betrieglicher weiß freu$^e$ntlich empfangen vnnd vberredet pald fu$^e$r die statt Iconium zeziehen mit verhaissung alle dem heer notturftige ding zebestellen vnnd daselbsthin zeschicken. Vnd als nw dieselb wolbewaret vnd fest statt ettwielanng belegert wardt do kom ein großer seuchen vnnd sterben in das heer von dem prot mit kalck gemischt das inen die kriechen raichten. also das ko$^e$nig Cunrat wider hindersich in Traciam weichen mu$^o$ßt. vnd ko$^e$nig Cunrat vnd ko$^e$nig Ludwig schryben Balduino dem ko$^e$nig zu Iherusalem hilff zu vnd entschlussen sich das heer fu$^e$r die statt Damascum zefu$^e$ren vnnd komen gein Iherusalem. daselbsthin was ein babstlicher legat ko$^e$nig Ludwigen lang nach gerayset. Vnd als nw dise drey cristenliche ko$^e$nig sich fu$^e$r Damascum legeren wolten do namen sie auch den bebstlichen legaten mitsambt dem patriarchen zu Iherusalem vnd vil bischoff zu inen in den zug vnd heffteten das geleger mechtigclich fu$^e$r die statt. die die knecht Abrahams gepawt haben. vnd die an eim felldigen von natur trucken. aber von arbait kunst vnd fleiß fruchtpern ende ligt. dann in derselben gegent ist ein klains wasserflu$^o$ßlein darauß vil rynnen in die felder gelaytet werden vnd denselbigen erdpodem befeu$^e$chtigen vnd fast fruchtper machen. daselbsthin hett sich das heer nidergelaßen also das man den burgern in der statt solche wesserung leichtlich weeren mocht. Aber auß rat eins assirischen mans (dem dann Balduinus vil vertrawet) rugkten die cristen mit irer wagenburg vnd geleger an ein anders ort do mochten die Damascener dem heer die wesserung weren. also kome hunger vnd durst in das heer das es auffbrache. vnd ko$^e$nig Cunrat vnd Ludwig ir heer wider in Europam fu$^e$erten vnnd anhayms zohen. In mittler zeit wardt Rogerius vom babst zu ko$^e$nig erho$^e$ht. der raytzet Guelfonem des benanten Heinrichs bruder wider ko$^e$nig Cunraten zu krieg. aber Guelfo wardt bey dem gschloß Winßberg ernidergelegt. Zu letst starb ko$^e$nig Cunrat vnempfangen kaiserlicher bekro$^e$nung zu babenberg im iar des herren tawsent hundert. liii.
VOn disem Guelfone haben die Guelfi (als ettlich maynen) iren namen. der dann als ein betru$^e$eber des frids in welschen landen vberhand genomen hat. Welche aber vnd auß was vrsachen ettlich Guelffi vnnd ettlich Gebellini gehaißen werden das wirdt hernach gemeldet.
LVdwig ko$^e$nig zu franckreich ko$^e$nig Ludwigs sun regiret. xlviii. iar. der was ein man groß gemu$^e$ets vnd tugent. vnd zohe mit großer menig volcks im. xiiii. iar seins ko$^e$nigreichs mitsambt dem ro$^e$mischen ko$^e$nig Cunraten wider die tu$^e$rcken. Als er gein Iherusalem zunahnet da schicket ime der ro$^e$isch ko$^e$nig den patriarchen daselbst entgegen. der wardt durch die statt vnd an erwirdege ende gefu$^e$eret. vnnd blibe nach dem abzug von Damasco schier ein gantz iar in dem ko$^e$nigreich Iherusalem mitsambt seiner gemahel der ko$^e$nigin. Zu lest zohe er mit den fu$^e$rsten wider haym gein franckreich.
ZV disen zeiten komen die orientalischen gegent der Lateinischen von tag zu tag in abfal vnd bo$^e$serung. die doch daruor allain allen feynden des cristenlichen glawbens ein forcht vnnd erschrecken warn. aber sie komen in solche verachtung das sich die feind nichts mer vor inen besorgten. vnd die macht vnd stercke der cristen vernichteten. Auß dem enntsprunge das Noradinus der hayden die Antiochischen gegent sich vnderstund zebeku$^e$mern vnd vnder sich zebringen.
* ↑ 6343. Jahr der Welt, 1144 n. Chr.
* ↑ 1148 n. Chr.
* ↑ 1153 n. Chr.